Dag 45 - KiesKerk
Dag 45 – Trek jou feesklere aan
Eet dus jou brood met vreugde, drink jou wyn met 'n bly gemoed; God het lankal reeds goedgekeur wat jy doen. Dra altyd wit klere, versorg jou hare met olie – Prediker 9:7-8.
Gelowiges weet dat God vol vreugde is. Saam met die psalmdigter verheug hulle hulle oor elke nuwe dag wat die Here gemaak het. Hulle is daaglikse vreugdeskeppers en -uitdelers. Hulle wag nie vir 'n amptelike vakansiedag op 'n kalender voordat hulle begin feesvier nie. Hulle skep en beleef elke dag hulle eie lewensfeeste.
In Prediker 9 lees ons ons moet elke dag wit klere dra en ons hare met olie versorg. Mense in die Bybelse tyd was baie arm. Hulle het meestal net een of twee stelle gewone klere gehad en 'n ekstra stel wit klere wat hulle feesdrag was. Wanneer mense hulle feesklere aangehad het, het almal geweet 'n buitengewone geleentheid vind iewers plaas.
Die Prediker se raad is dat mense nie net op feesdae wit klere moet dra nie, maar elke dag. Ons moenie vir ander wag om 'n fees te laat aanbreek nie; ons moet dit self laat gebeur. Ons klere moet dit wys. Ons leefstyl ook.
So ook die feit dat ons olie op ons hare uitgiet. In die Bybelse tyd het mense gewoonlik 'n bietjie duur olie op hulle gaste se koppe uitgegooi wanneer hulle vir 'n feesmaal opgedaag het. Die Prediker sê ons moet dit ook gereeld vir onsself doen. Ander moet die feesvreugde gedurig aan ons kan ruik.
Jesus se volgelinge kies doelbewus om vandag met vreugde te vul, al is vandag nie noodwendig lekker nie. Die Here se mense kies vir feesklere en vir lekkerruikolie. Hulle kies, soos Paulus, om lofliedere in die tronk te sing. Hulle leefpassie is oorweldigend. Hulle straal in elke situasie hoop, krag en lewe uit.
Here, dankie vir alles waarmee U my vandag seën. Help my om elke dag my vreugde in U te vind en om daarmee selfs meer aansteeklik te wees as enige virus, sodat die hele wêreld soos Paulus lofliedere sal sing, selfs al voel ons ons is in die tronk.
Een van my goeie vriendinne is die afgelope tyd baie negatief oor alles. Wanneer ons saam gekuier het, voel ek sommer uitgeput en goor. Hoe kan ek dit hanteer?
As dit is hoe jy julle gesprekke beleef, is die pluspunt dat jy nog nie saam met haar negatiewe praatjies maak of wil maak nie. Negatiwiteit het 'n manier om aansteeklik te wees, en ons wil hierdie situasie beredder voordat dit daardie punt bereik.
Dis 'n ingewikkelde situasie, veral omdat jy sê dat julle goeie vriende is. 'n Mens wil nie graag 'n goeie vriendin verloor of jou rug sommer net vir iemand draai nie. Maar terselfdertyd wil jy daarteen waak om in dieselfde groef as sy te verval. Die Spreukedigter maan ons nie verniet om versigtig te wees saam met wie ons ons tyd deurbring nie (Spr 13:20).
Hier is 'n klompie praktiese wenke:
– Het jy al die moed gehad om haar tydens 'n gesprek oor hierdie negatiwiteit te konfronteer? Een van die toetse van ware vriendskap is eerlikheid. Ons swye oor iets wat pla, help nie die ander persoon om te groei nie. As jy haar sagkens daarop wys dat ander mense haar as negatief ervaar, bewys jy haar dalk 'n groot guns. Soms beland 'n mens in 'n slegte gewoonte, jy word daarin vasgevang, en jy besef dit nie. Totdat jy daarop gewys word (Gal 6:1).
– Dalk het sy 'n traumatiese ervaring beleef wat haar negatief en selfs bitter maak. Indien jy van so iets bewus is, is dit belangrik dat jy haar aanmoedig om met 'n geestelike berader of 'n sielkundige te gaan praat. 'n Wond aan jou siel is soms die oorsaak van groot bitterheid, en dit kan tot sulke negatiwiteit aanleiding gee. Waar die hart van vol is, loop die mond van oor (Luk 6:45).
– Vra die Heilige Gees om jou met wysheid in hierdie situasie te lei. As jy dit biddend aanpak, sal jy wysheid vind (Jak 1:5).
– Dis ook belangrik om jou eie hart te beskerm, al wil jy haar help (Spr 4:23). 'n Snoeiproses is telkens deel van die verskillende seisoene in ons lewe. Maar indien jy daaraan dink om die vriendskap behou, maak dan seker dat jy gesonde grense stel en handhaaf.
Dikwels het 'n mens 'n gunsteling-uitrusting. Dalk is daar van jou klere wat vir jou baie mooi is en wat jy graag aantrek na spesiale geleenthede toe. God nooi ons uit om elke dag 'n spesiale geleentheid te maak en fees te vier. Ons gaan dalk nie elke dag ons spogklere aantrek nie, maar gelukkig het ons nie spogklere nodig om fees te vier nie.
– Op watter maniere kan ons feesvier?
– Hoekom dink jy wil God hê dat ons elke dag sal feesvier?
Nooi almal in julle huis uit vir 'n spesiale ete vanaand. Vra hoe jy kan help om die kos te maak, dek die tafel mooi en vra almal om mooi aan te trek. Hou fees en onthou dat God ons lewe met vreugde vul.